Til høringsadressaterne på vedlagte høringsliste

**Høring over udkast til bekendtgørelse om sprøjtejournal for alle professionelle brugere af plantebeskyttelsesmidler og indberetningspligt for visse jordbrugsvirksomheder.**

Hermed sendes udkast til forslag om ændring af bekendtgørelse om sprøjtejournal for alle professionelle brugere af plantebeskyttelsesmidler og indberetningspligt for visse jordbrugsvirksomheder i offentlig høring (i det følgende sprøjtejournalbekendtgørelsen).

Bekendtgørelsen er sendt i høring hos de parter, der fremgår af vedlagte liste. Høringsmaterialet er tillige lagt på Høringsportalen: 16. januar 2023.

Miljøministeriet skal venligst anmode om at modtage eventuelle høringssvar senest:

**Mandag den 6. februar**

Høringssvar bedes sendes til piago@mim.dk med angivelse af journalnummer 2022-12185 i emnefeltet. Høringen gennemføres i perioden fra den 16. januar til den 6. februar. Senere indkomne høringssvar vil ikke blive taget i betragtning.

Høringsparters svar vil blive sendt til Miljø- og Fødevareudvalget i Folketinget og vil desuden blive offentliggjort på Høringsportalen efter endt høring. Ved afgivelse af høringssvar gives der samtykke til offentliggørelse af høringssvaret, herunder afsenders navn og mailadresse[[1]](#footnote-1).

Eventuelle spørgsmål til bekendtgørelsesudkastet kan rettes Pia Goldschmidt, <piago@mim.dk>.

**Baggrund**

Baggrunden for ændring af sprøjtejournalbekendtgørelsen er, at den seneste ændring af § 4, stk. 1 har medført en utilsigtet ændring af indberetningspligtige virksomheder, idet opdelingen af indberetningspligtige jordbrugsvirksomheder fra den dagældende sprøjtejournalbekendtgørelse ikke er blevet fastholdt og overført til den gældende sprøjtejournalbekendtgørelse.

Den manglende opdeling af indberetningspligtige virksomheder i to forskellige kategorier som hidtil for henholdsvis jordbrugsvirksomheder med et dyrket areal på 10 ha eller derover eller øvrige jordbrugsvirksomheder som gartnerier, planteskoler, frugtplantager mv., der har en årlig momspligtig omsætning på 50.000 kr. eller derover, medfører i praksis, at jordbrugsvirksomheder, der har en omsætning på 50.000 kr. eller derover, både omfatter producenter, der ikke dyrker markafgrøder, f. eks. gartnerier, planteskoler, frugtplantager mv., og også inkluderer virksomheder, som dyrker markafgrøder f.eks. græs, raps eller korn, og derfor allerede er omfattet af hektargrænsen. Dette har ikke været hensigten.

Den manglende opdeling af jordbrugsvirksomheder i to forskellige kategorier rummes ikke af den ordning, som blev foreslået videreført fra den ophævede sprøjtejournallov til kemikalieloven, i henhold til lov om ændring af lov om kemikalier og ophævelse af lov om behandling af oplysninger om brug af plantebeskyttelsesmidler i jordbruget, som blev fremsat den 16. januar 2020.

Der har derfor ikke fra lovgivers side været lagt op til en udvidelse af omfanget af hvem, der skal indberette, hvorfor indberetningspligten i § 4, stk. 1 nu rettes tilbage.

Derudover er der foretaget en ændring af definitionsafsnittet af hensyn til administrationen af bekendtgørelsen, se § 2, nr. 1, 2, 3 og 8. Der er desuden fjernet overflødig tekst i § 3, stk. 2, nr. 6. Der er således ikke sket en indholdsmæssig ændring i denne bestemmelse.

**Ikrafttrædelse**

Bekendtgørelsen forventes at træde i kraft den 1. marts 2023. Den utilsigtede ændring af sprøjtejournalbekendtgørelsen, som nu foreslås rettet tilbage, vil dermed ikke få økonomiske konsekvenser for virksomhederne.

Med venlig hilsen

Pia Goldschmidt

1. Bemærk at der i forbindelse med behandlingen af de modtagne høringssvar kan være behov for at videresende disse til anden myndighed. I det omfang, der i høringssvarene indgår personoplysninger, vil disse således kunne blive videresendt til anden myndighed med henblik på at få denne myndighed til at forholde sig til indholdet. Personoplysninger vil også kunne indgå i det høringsnotat, som ministeriet udarbejder på baggrund af høringen, og som offentliggøres efter høringen på Høringsportalen.

   Den, der indsender personoplysninger, har ret til at gøre indsigelse, berigtige, slette, få indsigt i og begrænse behandlingen og kan trække samtykke til behandling tilbage. I så fald er det ikke sikkert, at høringssvaret kan indgå i høringsnotatet. Miljøministeriets Data Protection Officer (DPO) er Lewis Woodward (tlf. 23 66 10 59, e-mail leruw@mim.dk). Spørgsmål til rettigheder m.v. kan rettes til DPO’en. Det er muligt at klage til Datatilsynet over Miljøministeriets behandling af personoplysninger. [↑](#footnote-ref-1)